寓宿黄觀復書堂晨至海棠花下走筆呈蘇召叟
作者：周弼
朝代：宋

paragraphs: 春風忽來花滿樹，海棠最多繞欄吐。
客愁纔動不復安，兩脚春泥踏春雨。
高枝背面辭曉喧，低枝濕透揮未乾。
胭脂深重粉亦殷，顔色滑膩脂肉寒。
五雲忽卷晨粧畢，曉來姿態俱已失。
悔不敲門請君出，喫酒忍饑看半日。
疾呼盃酌傾已遲，但驚野雪掃還飛。
可能就賜醉眠者，爛嚼落花聽鳥啼。